- Sverige innfører midlertidig grensekontroll

Regjeringen er blitt enig med opposisjonen om å innføre midlertidig grensekontroll i Sverige, opplyser sentrale kilder til Aftonbladet og SVT.

Sverige vil nå innføre grensekontroll mot nabolandene. Her fra grenseovergangen ved Øresund-broen fra Danmark, der de fleste krysser inn i landet. REUTERS/Morten Germund/Scanpix

Ntb

21. okt. 2015 12:09 Sist oppdatert 21. oktober 2015

Det skal være Moderaterna som har fått gjennom krav om midlertidig grensekontroll, opplyser kilder til Aftonbladet.

Midlertidig grensekontroll har blitt innført i Tyskland og Østerrike, der flyktning— og migrasjonskrisen også er blitt benyttet som argument. Innen Schengenområdet er det mulig for land å innføre grensekontroll i opptil 30 dager.

Partene skal også ha blitt enige om å skjerpe forsørgelseskrav ved familiegjenforening, skriver avisen.

Regjeringen, dens støttepartier og opposisjonen har hatt to møter for å diskutere flyktningkrisen. Målet er å få i stand en bred overenskommelse om ny flyktningpolitikk så fort som mulig.

Aftenposten fulgte flyktningene fra Danmark til Sverige tidligere i høst. Bli med på reisen her:

Ifølge SVT pågår det fortsatt forhandlinger, og det går sent. En årsak er at den borgerlige opposisjonen, Alliansen, ikke er enig i kriteriene for midlertidig oppholdstillatelse.

Dette kommer fram dagen etter det til nå siste møtet mellom alle partiene i Riksdagen unntatt Sverigedemokraterna. Det var fremgang under møtet tirsdag, men partene kom ikke i mål, og de skal derfor møtes på nytt torsdag.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding